ગુરુવારના રોજ બારડોલી સુગર ફેક્ટરીની મોટી ફળોદ ઝોનની પેટા ચૂંટણીમાં સુરેશ પટેલનો પરાજય થતાં ભારે ખળભળાટ મચી ગયો છે. સહકારી અને રાજકીય ક્ષેત્રના અગ્રણીનો પરાજય થયો હોય રાજકીય અને સહકારી પંડિતો આ ચૂંટણીના પરિણામ વિશ્લેષણ કરવાનું શરૂ કરી દીધું હતું. જેમાં મહત્વની બાબત એ બહાર આવી હતી કે ચૂંટણી લડવાની રાજકીય હઠ સુરેશ પટેલને ભારે પડી હતી. સુરેશ પટેલ અગાઉથી જ ડિસ્ટ્રિક્ટબેન્કના પ્રતિનિધિ તરીકે બારડોલી સુગરની બોર્ડ ઓફ ડિરેક્ટરમાં સામેલ છે તેમજ અનેક સહકારી અને રાજકીય હોદ્દો ભોગવે છે. આમ છતાં તેમણે બોર્ડ ઓફ ડિરેક્ટરની પેટા ચૂંટણીમાં ઝંપલાવ્યું અને તે પણ બોર્ડના એક પણ સભ્યના સમર્થન વગર સુરેશ પટેલ મેદાનમાં ઉતાર્યા હતા. સુરેશ પટેલ ભાજપમાં સત્તામાં હતા ત્યારે રાજકીય કદ પ્રમાણે તેમના અનેક હરીફોને વેતરી નાંખ્યા હતા. પક્ષના સાથી મિત્રોને ચૂંટણીમાં પરિણામમાં કડવો અનુભવ કરાવ્યો હતો. સંગઠનના અનેક હોદ્દેદારો પણ આજ રીતે કડવા અનુભવનો સામનો કરવો પડ્યો હતો. આ પેટા ચૂંટણીમાં એક તરફ અનિલ પટેલ હતા કે જેમને બોર્ડના તમામ સાથી મિત્રોનો સમર્થન હતું. પરોક્ષ રીતે તેમની સાથે સુરેશ પટેલના વિરોધીઓ પણ સમર્થનમાં હતા. સભાસદોમાં પણ સુરેશ પટેલનો વિરોધ જોવા મળ્યો હતો. તો સામે પક્ષે સત્તાની લાલસા, સુરેશ પટેલની રાજકીય હઠ હતી. સુરેશ પટેલને જિતાડવા કરતાં પાડવા વાળા વધારે હતા અને અપેક્ષા મુજબ પરિણામ પણ એજ આવ્યું.